[pic] | KOMISIJA EVROPSKIH SKUPNOSTI |

Bruselj, 12.10.2007

COM(2007) 594 konč.

2007/0217 (CNS)

Predlog

SKLEP SVETA

o prilagoditvi Priloge VIII k Aktu o pristopu Bolgarije in Romunije

(predložila Komisija)

OBRAZLOŽITVENI MEMORANDUM

V IV. oddelku Priloge VIII k Aktu o pristopu Bolgarije in Romunije je določeno, da lahko doseže finančni prispevek Skupnosti za razvoj podeželja 85 % za kmetijsko-okoljske ukrepe in ukrepe za dobro počutje živali ter 80 % za druge ukrepe.

Uredba Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) je vnesla spremembe v pravni red Skupnosti, na katerem so temeljila pristopna pogajanja z Bolgarijo in Romunijo. S členom 70 Uredbe (ES) št. 1698/2005 je bila uvedena nova finančna struktura, v okviru katere stopnje sofinanciranja niso več določene na ravni ukrepa, temveč na ravni osi.

S Sklepom Sveta 2006/664/ES z dne 19. junija 2006 je bil nato prilagojen Akt o pristopu Bolgarije in Romunije, tako da se je prejšnje besedilo nadomestilo z odstavkom, ki uvaja finančni prispevek na ravni osi.

Priloga II k Uredbi Komisije (ES) št. 1974/2006 z dne 15. decembra 2006 o podrobnih pravilih glede uporabe Uredbe Sveta (ES) št. 1698/2005 o podpori za razvoj podeželja iz Evropskega kmetijskega sklada za razvoj podeželja (EKSRP), kakor je bila spremenjena z Uredbo Komisije (ES) št. 434/2007 zaradi pristopa Bolgarije in Romunije k Evropski uniji, za programe določa okvirno finančno razčlenitev po osi in ukrepu za razvoj podeželja, vključno z ukrepom „dopolnila k neposrednim plačilom“.

Ukrep „dopolnila k neposrednim plačilom“ je bil uveden v Aktu o pristopu kot prenos omejenega dela sredstev iz stebra II v steber I SKP za leta 2007, 2008 in 2009. Ker gre za prenos v steber I, ukrep ne spada v strukturo štirih osi za razvoj podeželja in tako zanj ne veljajo stopnje sofinanciranja na ravni osi, ki so sedaj določene v Aktu o pristopu. Vendar bi morala ostati najvišja stopnja financiranja 80 %, kot je za ta ukrep prvotno določeno v Aktu o pristopu.

Akt o pristopu Bolgarije in Romunije bi bilo treba tako prilagoditi, da bi v njem določen finančni prispevek Skupnosti k ukrepu „dopolnila k neposrednim plačilom“ kakor tudi za osi 1 in 3 ter za tehnično pomoč znašal največ 80 %. S Sklepom Sveta z dne 19. junija 2006 o prilagoditvi Priloge VIII k Aktu o pristopu Republike Bolgarije in Romunije je bilo določeno, da znaša stopnja sofinanciranja za os 2 največ 82 %. S členom 70(3)(b) Uredbe (ES) št. 1698/2005 je določeno, da je stopnja sofinanciranja za os 4 največ 80%.

Vodilna načela pri pripravi te prilagoditve so bila, da je treba ohraniti osnovni značaj in načela rezultatov pristopnih pogajanj ter da je treba prilagoditve omejiti na nujno potrebne.

Ta predlog nima finančnih posledic za proračun Skupnosti.

2007/0217 (CNS)

Predlog

SKLEP SVETA

o prilagoditvi Priloge VIII k Aktu o pristopu Bolgarije in Romunije

SVET EVROPSKE UNIJE JE –

ob upoštevanju Pogodbe o pristopu Bolgarije in Romunije,

ob upoštevanju Akta o pogojih pristopa Republike Bolgarije in Romunije in zlasti člena 34(4) Akta,

ob upoštevanju predloga Komisije,

ob upoštevanju mnenja Evropskega parlamenta[1],

ob upoštevanju naslednjega:

(1) S členom 70 Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP)[2] je odstotek finančnega prispevka Skupnosti določen na ravni osi.

(2) V IV. oddelku Priloge VIII k Aktu o pristopu Bolgarije in Romunije, kakor je bil spremenjen s Sklepom Sveta 2006/664/ES z dne 19. junija 2006 o prilagoditvi Priloge VIII k Aktu o pristopu Republike Bolgarije in Romunije[3], so z odstopanjem od člena 70 Uredbe (ES) št. 1698/2005 po osi določeni odstotki prispevka Skupnosti, ki se v okviru EKSRP dodeli Bolgariji in Romuniji za razvoj podeželja. Takšen prispevek lahko znaša do 80 % za osi 1 in 3 ter tehnično pomoč ter do 82 % za os 2.

(3) Stopnje sofinanciranja na ravni osi se ne morejo uporabljati za zneske, ki se – kot je določeno v pododdelku E I. oddelka Priloge VIII k Aktu o pristopu Bolgarije in Romunije – dodelijo kmetom, upravičenim do dopolnilnih nacionalnih neposrednih plačil ali pomoči v skladu s členom 143c Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete[4].

(4) Najvišji finančni prispevek Skupnosti k dopolnilom k zneskom neposrednih plačil je treba določiti tudi za uporabo Uredbe Komisije (ES) št. 1974/2006 z dne 15. decembra 2006 o podrobnih pravilih glede uporabe Uredbe Sveta (ES) št. 1698/2005 o podpori za razvoj podeželja iz Evropskega kmetijskega sklada za razvoj podeželja (EKSRP)[5], ki v Prilogi II določa okvirno finančno razčlenitev po osi in ukrepu za razvoj podeželja, vključno z ukrepom „dopolnila k neposrednim plačilom“.

(5) Da bi ohranili rezultate pristopnih pogajanj in usklajenost sistema stopenj sofinanciranja po tehničnih prilagoditvah predpisov v zvezi z razvojem podeželja, je treba najvišji finančni prispevek Skupnosti k dopolnilom k neposrednim plačilom določiti pri enakih odstotkih za os 1 in 3 ter za tehnično pomoč.

SKLENIL:

Člen 1

V Prilogi VIII Akta o pristopu Bolgarije in Romunije se IV. oddelek nadomesti z:

„Z odstopanjem od člena 70(3)(a) Uredbe (ES) št. 1698/2005 lahko finančni prispevek Skupnosti znaša do 80 % za osi 1 in 3, tehnično pomoč kot tudi za dopolnila k neposrednim plačilom.

Z odstopanjem od člena 70(3)(b) Uredbe (ES) št. 1698/2005 lahko finančni prispevek Skupnosti za os 2 znaša do 82% .“

Člen 2

Ta sklep začne veljati dan po objavi v Uradnem listu Evropske unije .

V Bruslju, …

Za Svet

Predsednik

[1] UL C …, …, str. …

[2] UL L 277, 21.10.2005, str. 1. Uredba, kakor je bila nazadnje spremenjena z Uredbo (ES) št. 2012/2006 (UL L 384, 29.12.2006, str. 8).

[3] UL L 277, 9.10.2006, str. 4.

[4] UL L 270, 21.10.2003, str. 1. Uredba, kakor je bila nazadnje spremenjena z Uredbo Komisije (ES) št. 552/2007 (UL L 131, 23.5.2007, str. 10).

[5] UL L 368, 23.12.2006, str. 15. Uredba, kakor je bila nazadnje spremenjena z Uredbo (ES) št. 434/2007 (UL L 104, 21.4.2007, str. 8).